मेघना गुलजार की 'राजी' उस हर इंसान को एक खूबसूरत तोहफा है, जिसे अपने वतन से प्यार है। यह फिल्म एक भारतीय अंडरकवर एजेंट की सच्ची कहानी से प्रेरित है। 1971 में जिस दौरान भारत-और पाकिस्तान के बीच जंग के हालात बन रहे थे उस वक्त अंडरकवर एजेंट किस तरह पाकिस्तान से जरूरी जानकारी हासिल कर भारत की मदद करती है, यही फिल्म में दिखाया गया है। रिटायर्ड नेवी ऑफिसर हरिंदर सिक्का के नॉवल 'कॉलिंग सहमत' पर बेस्ड इस फिल्म को जंगली पिक्चर्स और धर्मा प्रॉडक्शन ने मिलकर प्रड्यूस किया है। इस फिल्म में आपको पाकिस्तान की छवि उन सभी फिल्मों से अलग लगेगी जैसा कि अब तक अन्य फिल्मों में दिखाई जा चुकी है। उन्हें देखकर आपको एक पल के लिए मन में यह एहसास जरूर होगा कि पाकिस्तानी भी नरम दिल होते हैं।कहानी: फिल्म की कहानी है 1971 के दौरान भारत-पाक के बीच तनावपूर्ण माहौल को दिखाती है, जो बाद युद्ध में तब्दील होता है। कहानी शुरू होती है पाकिस्तान से जब पाकिस्तान भारत को तबाह करने के मंसूबों को लेकर युद्ध की तैयारी और इसका तान-बाने बुन रह होता है। इसकी भनक एक कश्मीरी बिज़नसमैन हिदायत खान (रजित कपूर) को लग जाती है। हिदायत व्यापार के सिलसिले में अक्सर भारत से पाकिस्तान आया-जाया करता है और उसकी पाकिस्तानी आर्मी में ब्रिगेडियर परवेज सैय्यद (शिशिर शर्मा) से अच्छी दोस्ती है। हिदायत इसी दोस्ती का सहारा लेकर अपने वतन की रक्षा के लिए एक बड़ा फैसला लेता है। वह अपनी बेटी सहमत (आलिया भट्ट) के लिए ब्रिगेडियर से उनके बेटे इकबाल (विकी कौशल) का हाथ मांगता है, जो एक आर्मी ऑफिसर है। सहमत बेहद नाजुक सी एक कश्मीरी लड़की है, जिसे पता तक नहीं कि उसके पिता उसका भविष्य पाकिस्तान में लिख आए हैं। हालांकि वतन के लिए परेशान पिता को देखकर सहमत इस रिश्ते के लिए हां कहने में देर नहीं लगाती है। सहमत अब अपने पिता और वतन के खातिर पाकिस्तान में भारत की आंख और कान बनकर रहने को तैयार है। इससे पहले सहमत खुद को एक जांबाज जासूस बनने की तैयारी में झोंक देती है और उसे पाकिस्तान से इस लड़ाई के लिए तैयार करते हैं रॉ एजेंट खालिद मीर (जयदीप अहलावत)। इकबाल से सहमत की शादी होती है और वह एक बेटी से बहू बनकर भारत की दहलीज पार करती है। एक दुश्मन देश में मौजूद अपने ससुराल और अपने शौहर के दिल में जगह बनाती हुई सहमत इसी के साथ-साथ पाकिस्तान आर्मी में चल रहे षड्यंत्रों की जानकारी भारत तक पहुंचाने में कामयाब होती है। एक आर्मी परिवार के बीच रहकर यह सब कर पाना सहमत के लिए मुश्किल साबित होता है।अपने देश के लिए जासूसी करते हुए आलिया को कुछ ऐसे काम करने पड़ जाते हैं, जिसके लिए उसे बेहद अफसोस भी होता है।। इस पूरी कहानी के बीच एक छोटी से प्रेम-कहानी भी पनपती है, जो सहमत और इकबाल की है। फिल्म में कमी की बात करें तो कहानी काफी तेज रफ्तार से आगे बढ़ती है। फिल्म के साथ-साथ आपको इसकी आगे की कहानी का भी अंदाज़ा आसानी से लगने लगता है।  ऐक्टिंग: आलिया ने अपने कंधों पर पूरी कहानी बखूबी संभाल ली है। परदे पर आप सिर्फ आलिया की खूबसूरती नहीं बल्कि उनकी ऐक्टिंग के भी उतने ही कायल होंगे। पाक आर्मी ऑफिसर के किरदार में विकी कौशल लाजवाब लगे हैं। एक रॉयल, संतुलित और बेहद संजीदा शख्स, जो पाक में भारत के खिलाफ होनेवाली बातों से अपनी पत्नी के मन को लगने वाली ठेस को भी समझता है। रॉ एजेंट की भूमिका में जयदीप अहलावत को देखकर आपका दिल खुश हो जाएगा। रजित कपूर, शिशिर शर्मा, आरिफ जकारिया ने अपने-अपने किरदार का सौ फीसदी दिया है। आलिया की मां के रोल में उनकी असली मां सोनी राजदान के सीन काफी कम हैं।  'तलवार' के बाद अब 'राजी'... मेघना गुलज़ार उन निर्देशकों में हैं जिन्हें कहानी और अपने किरदारों पर पकड़ बनाना अच्छी तरह आता है। उनके निर्देशन की कला ही कहिए कि आप पल भर के लिए भी स्क्रीन से बाहर की दुनिया में लौट नहीं सकेंगे। उनके निर्देशन में इतना दम है कि फिल्म की कहानी के साथ-साथ सीमा पार पाकिस्तान की सरहदों के पीछे आप खुद को भी महसूस करने लगेंगे। गीत-संगीतः फिल्म में 'दिलबरो', 'ऐ वतन', 'राजी' और 'ऐ वतन' (फीमेल) चारों गाने बेहद ही उम्दा हैं। 'ऐ वतन' के लिए म्यूजिक डायरेक्टर शंकर-एहसान-लॉय की तिकड़ी ने लेजंड्री गीतकार गुलजार के साथ हाथ मिलाया है और अपनी आवाज से इसे और भी खूबसूरत बना दिया है अरिजीत सिंह ने। बेटी की विदाई पर फिल्माया गाना 'दिलबरो' एक बाप-बेटी के इमोशनल रिश्ते के बेहद करीब है। फिल्म का टाइटल ट्रैक 'राजी' आलिया के जासूस बनने तक के सफर को दिखाता है। क्यों देखें: कॉलेज में पढ़ने वाली लड़की से लेकर पाकिस्तान में रहकर भारत की जासूसी करने वाली एक लड़की की यह कहानी, उन सभी अनजाने-अपरिचित चेहरों की कहानी कहती है जिन्होंने देश की सेवा अपना सबकुछ निसार तो किया लेकिन उनका कहीं कोई जिक्र नहीं हो पाया। ऐसे हीरोज़ की अनकही कहानी कहती यह फिल्म आपको निराश नहीं करती। देखें फिल्म को देखने के बाद दर्शकों का क्या कहना है: